Geboelie sit aktrise op pad na sukses | Netwerk24
Geboelie sit aktrise op pad na sukses
Deur Carryn-Ann Nel 10 Desember 2017 15:11
Om geboelie te word was vir haar 'n nare ondervinding, maar dit het haar eintlik op die pad van sukses help sit, sê Nicole Bessick, 'n Kaapse aktrise.
Nicole Bessick Foto: Verskaf
Bessick (23), wat onlangs die Moederstad vir die Goudstad verruil het, is op laerskool en hoërskool gedurig geboelie omdat sy as 'n "overachiever" beskou is. Nou maak sy seker dat haar boelies weet dat hul snedige opmerkings nie in haar pad gestaan het om 'n sukses van haar lewe te maak nie.
Bessick het onlangs 'n rol losgeslaan in die plaaslike sepie Broken Vows waar sy saam met groot name soos Shaleen Surtie-Richards, Thembi Mtshali en Emmanuel Castis speel.
"Daar is 'n deel van my wat nog steeds myself moet knyp en moet vra 'gebeur hierdie nou werklik met my'. Dit is 'n ongelooflike ervaring om die televisie met van die land se bestes te deel."
Sy beskryf haar tyd op die stel as 'n droom wat waar geword het. "Ek het soveel pret om Chloe te speel. Om 'n karakter te vertolk van wie almal nie noodwendig hou nie, is altyd 'n bietjie van 'n touch and go, maar die buzz was fenomenaal."
Bessick se paadjie is egter op skool deur boelies gekenmerk – iets wat sy sê ook in die vermaakwêreld kop uitsteek.
"Op skool het ek dit nogal moeilik gehad. Ek is baie gespot oor die feit dat ek 'n overachiever was en oor ander klein dinge. Ek het egter besluit om my energie te gebruik om sukses te behaal en die drama en die geraas uit te skakel."
Sy sê die feit dat sy deur mense seergemaak is, het nooit haar vertroue in God laat verander nie. "Ek het altyd vir myself gesê: Dit wat God toelaat, kan niemand van jou wegvat nie."